Reza de Wet: Die dramaturg as dromer – 'n huldiging - Biographies - Protea
Reza de Wet: Die dramaturg as dromer – 'n huldiging
Hierdie publikasie is die sesde in 'n reeks deur die Suid-Afrikaanse Akademie vir Wetenskap en Kuns wat hulde bring aan literêre kunstenaars wat met die Akademie se Hertzogprys bekroon is en wat oor dekades Afrikaans en die Afrikaanse letterkunde met hulle werk verryk het. Hoewel die Hertzogprys met sy meer as 'n eeu lange tradisie binne die bestel van literêre pryse nie die hoogste in geldwaarde is nie, het die verwerwing daarvan 'n besonderse prestigewaarde en is dit vandag 'n vlagskipprys in die Suid-Afrikaanse literêre wêreld. Die reeks sluit publikasies oor Adam Small, P.G .du Plessis, Pieter Fourie, Breyten Breytenbach en andere in.
Reza de Wet (1952–2012) se vroeë afsterwe het 'n groot leemte gelaat binne die Suid-Afrikaanse teatergemeenskap, maar ook in internasionale teaterkringe waar haar werk veral in Engeland gewild was. Sy was 'n gerekende aktrise en regisseur, maar word veral onthou as dramaturg. Sy het talle dramas in beide Afrikaans en Engels geproduseer, self van haar werk vertaal, terwyl haar dramas ook in verskeie tale vertaal is. Sy is twee keer met die Suid-Afrikaanse Akademie vir Wetenskap en Kuns se Hertzogprys vir drama bekroon en het ook talle ander literêre- en teaterpryse ontvang. Haar eiesoortige en unieke aanslag kan moeilik in enkele woorde (magies, sprokiesagtig, misterieus, misties, grotesk, Goties) vasgevat word, maar dalk omvat die woord dromer iets van haar bowêreldse persona – een waarby meeste lesers en toeskouers aanklank gevind het.
Temple Hauptfleisch is 'n sosiolinguis, teaternavorser en dramaturg. Hy was oor die jare onder andere hoof van die Sentrum vir Suid-Afrikaanse Teaternavorsing (SESAT) by die Raad vir Geesteswetenskaplike Navorsing (RGN), voorsitter van die Drama Departement by Stellenbosch Universiteit en medestigter en redakteur van die South African Theatre Journal. Hy word ná sy aftrede by Stellenbosch Universiteit in 2011 emeritus professor en die stigter, hoofredakteur en projekleier van die aanlyn Encylopaedia for South African Theatre, Film, Media and Performance (ESAT).
Marisa Keuris is 'n professor in algemene literatuurwetenskap aan die Departement Afrikaans en Algemene Literatuurwetenskap (UNISA). Haar navorsingswerk fokus op kontemporêre drama- en teaterstudies. Sy het in beide Afrikaans en Engels gepubliseer oor die werke van bekende Suid-Afrikaanse dramaturge (o.a. Reza de Wet, Yaël Farber, Pieter Fourie, Athol Fugard, Harry Kalmer, Deon Opperman, Adam Small en Janet Suzman). Vanaf 2012 lei sy 'n projek getitel SA drama- en teaterbewaring, wat ten doel het om groter bewuswording te skep vir die argivering van die Suid-Afrikaanse uitvoerende kunste.